b'\n_START_ARTICLE_\nVuollejokisimpukka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nVuollejokisimpukka on muodoltaan soikea ja kasvaa 5\xe2\x80\x9310 cm pitk\xc3\xa4ksi. Sen kuori on vihert\xc3\xa4v\xc3\xa4n tummanruskea.\n_START_SECTION_\nLevinneisyys\n_START_PARAGRAPH_\nVuollejokisimpukka esiintyy luonnonvaraisena Keski-, It\xc3\xa4- ja Pohjois-Euroopassa, mutta on k\xc3\xa4ynyt harvinaiseksi tai h\xc3\xa4vinnyt useilta alueilta ja on siksi Euroopan-laajuisesti suojeltu. Laji luokiteltiin vuonna 2011 eritt\xc3\xa4in uhanalaiseksi, sill\xc3\xa4 laji on taantunut selv\xc3\xa4sti 1980-luvun j\xc3\xa4lkeen, ja aiemmat arviot lajin tilasta perustuivat vanhempiin tietoihin. Lajin tilanne on edelleen kohtalaisen hyv\xc3\xa4 Baltiassa ja Ven\xc3\xa4j\xc3\xa4n Euroopan-puoleisessa osassa. Suomessa se on uhanalainen._NEWLINE_Etel\xc3\xa4-Suomen joista tunnetaan paikoin tiheit\xc3\xa4 kantoja. Vantaanjoesta Keh\xc3\xa4 III:n sis\xc3\xa4puolelta on laskettu tiett\xc3\xa4v\xc3\xa4sti maailman runsain esiintym\xc3\xa4, arviolta kolme miljoonaa yksil\xc3\xb6\xc3\xa4. My\xc3\xb6s Karjaan  Mustionjoessa on arveltu el\xc3\xa4v\xc3\xa4n jopa miljoonan yksil\xc3\xb6n kanta. Hein\xc3\xa4kuussa 2014 sattuneen Harjavallan nikkelip\xc3\xa4\xc3\xa4st\xc3\xb6n johdosta Kokem\xc3\xa4enjoessa kuoli suuri m\xc3\xa4\xc3\xa4r\xc3\xa4 vuollejokisimpukoita useiden muiden simpukkalajien ohella. Kaikkiaan vuollejokisimpukkaesiintymi\xc3\xa4 tunnetaan 26 etel\xc3\xa4- ja l\xc3\xa4nsisuomalaisesta joesta, joista monetkaan eiv\xc3\xa4t ole luonnontilaisia vaan entuudestaan ruopattuja tai muuten ihmistoiminnan aikanaan hallitsemia, kuten Vantaa._NEWLINE_Portugalissa el\xc3\xa4v\xc3\xa4 l\xc3\xa4hes samann\xc3\xa4k\xc3\xb6inen simpukka on m\xc3\xa4\xc3\xa4ritetty eri lajiksi, Unio tumidiformis.\n_START_SECTION_\nElintavat\n_START_PARAGRAPH_\nAikuiset vuollejokisimpukat el\xc3\xa4v\xc3\xa4t joenpohjaan kaivautuneena ja liikkuvat vain v\xc3\xa4h\xc3\xa4n. Ne ovat hidaskasvuisia ja Suomessa el\xc3\xa4v\xc3\xa4t 30-50-vuotiaiksi. _NEWLINE_Vuollejokisimpukan sukupuolet ovat erilliset. Koiraat kutevat touko-kes\xc3\xa4kuun vaihteessa. Siitti\xc3\xb6t kulkeutuvat virran mukana ja hedelm\xc3\xb6itt\xc3\xa4v\xc3\xa4t naaraassa sen munat, joista syntyv\xc3\xa4t toukat aluksi kehittyv\xc3\xa4t naaraan kiduspussissa. Keskikes\xc3\xa4ll\xc3\xa4 toukat siirtyv\xc3\xa4t kasvamaan kalojen kiduksiin. Toisin kuin harvinaisen raakun toukat, vuollejokisimpukan toukat eiv\xc3\xa4t k\xc3\xa4yt\xc3\xa4 jalokaloja is\xc3\xa4ntin\xc3\xa4, vaan kehittyv\xc3\xa4t tavallisissa onki- ja pikkukaloissa, kuten ahvenessa, s\xc3\xa4rkikaloissa,  kolmipiikiss\xc3\xa4 ja kivisimpussa. Toukat k\xc3\xa4yv\xc3\xa4t l\xc3\xa4pi muodonmuutoksen, ja lopulta irrottautuvat kaloista ja vajoavat pohjaan, johon asettuvat pysyv\xc3\xa4sti.  Ne tulevat sukukypsiksi noin nelivuotiaina.\n_START_SECTION_\nSuojeluhankkeita\n_START_PARAGRAPH_\nKoskenkyl\xc3\xa4njokea kunnostettaessa vuonna 2006 suojellut vuollejokisimpukat siirrettiin kunnostettavilta koskialueilta erikoisluvalla toisaalle jokeen ymp\xc3\xa4rist\xc3\xb6muutosten tielt\xc3\xa4.'